
–	võttes arvesse kodukorra artikli 150 lõiget 5 ja artikli 136 lõiget 4,
A.	arvestades, et alates 2022. aasta sõjaväelisest riigipöördest on poliitiline, inimõiguste ja julgeoleku olukord ning kodanikuühiskonna ja demokraatlik tegutsemisruum Burkina Fasos märkimisväärselt halvenenud;
B.	arvestades, et Burkina Faso valitsus on ajakirjanikke, poliitilisi oponente, kodanikuühiskonna liikmeid ja kohtunikke hirmutanud, ebaseaduslikult värvanud, kadunuks jääma sundinud ja meelevaldselt kinni pidanud; arvestades, et fulani kogukondade suhtes on toime pandud etnilise puhastuse aktsioone; arvestades, et meediavastased rünnakud on toonud kaasa telekanalite, raadiojaamade ja ajalehtede, sealhulgas viimati TV5Monde’i tegevuse peatamise;
C.	arvestades, et Burkina Faso valitsus on laiali saatnud kõik erakonnad ja 118 kodanikuühiskonna organisatsiooni, peatanud sadade ühenduste, sealhulgas Burkina Üliõpilaste Üldliidu tegevuse, ahendades sellega veelgi kodanikuühiskonna tegutsemisruumi, ning nõudnud, et kodanikuühiskonna organisatsioonid sulgeksid oma kontod ja kannaksid need üle riigi kontrolli all olevasse panka; arvestades, et ühinemisvabadust käsitleva seadusega nr 011-2025/ALT on kodanikuühiskonna organisatsioonidele kehtestatud piiravad nõuded; arvestades, et uues isiku- ja perekonnaseadustikus kriminaliseeritakse samasooliste suhete n-ö propageerimine; arvestades, et on esitatud seaduseelnõu, millega taastataks surmanuhtlus teatavate kuritegude eest;
D.	arvestades, et julgeolekuolukord on vägivaldsete terrorirünnakute tõttu endiselt raske ning miljonid inimesed on olnud sunnitud kodudest põgenema ja sõltuvad humanitaarabist; arvestades, et Euroopa partnerid on märkimisväärselt toetanud terrorismivastaseid jõupingutusi Sahelis, mis on kaasa toonud suuri inimkaotusi;
1.	mõistab teravalt hukka kodanikuühiskonna organisatsioonide tegevuse lõpetamise ja peatamise; nõuab tungivalt, et Burkina Faso ametivõimud tühistaksid need meetmed viivitamata ning kaitseksid ühinemis-, kogunemis- ja väljendusvabadust, sealhulgas muutes seadust nr 011-2025/ALT ja muid sellega seotud meetmeid;
2.	nõuab kodanikuühiskonna osalejate, ajakirjanike, inimõiguste kaitsjate, humanitaartöötajate ja poliitiliste oponentide hirmutamise, ebaseadusliku värbamise, ahistamise, meelevaldse kinnipidamise ja kadunuks jääma sundimise viivitamatut lõpetamist; nõuab kõigi väidetavate kuritegude ja inimõiguste rikkumiste sõltumatut uurimist;
3.	kutsub Burkina Faso ametivõime üles kaitsma ajakirjandusvabadust, kaotama meediapiirangud ning võimaldama ajakirjanikel vabalt ja turvaliselt töötada;
4.	kutsub Burkina Faso ametivõime üles taastama üliõpilasorganisatsioonide ja erakondade organiseerumisõiguse ning esitama usaldusväärse tegevuskava vabade ja läbipaistvate valimiste ning tsiviilvalitsuse suunas liikumiseks;
5.	kutsub Burkina Faso ametivõime üles hoiduma surmanuhtluse taaskehtestamisest, tühistama oma otsuse astuda välja Rahvusvahelisest Kriminaalkohtust ning dekriminaliseerima kodanikuühiskonna pingutused inimõiguste, võrdõiguslikkuse ja mis tahes alustel diskrimineerimise keelu järgimiseks;
6.	kinnitab veel kord, et terrorismivastane võitlus peab toimuma täielikus kooskõlas rahvusvaheliste inimõiguste ja humanitaarõigusega; märgib, et Euroopa vägede väljasaatmine ja julgeolekupartnerluste lõhkumine ning Venemaaga partnerluse poole püüdlemine ei ole toonud mingit julgeolekualast kasu; väljendab muret Venemaa kasvava mõju pärast julgeoleku- ja poliitilistes küsimustes, mis aitab kaasa inimõiguste rikkumistele ja autoritaarsele suundumusele; nõuab, et EL kooskõlastaks oma tegevuse Aafrika partneritega, et lahendada julgeoleku- ja valitsemisprobleeme ning tugevdada toetust kodanikuühiskonnale ja humanitaarabi andjatele;
7.	teeb presidendile ülesandeks edastada käesolev resolutsioon nõukogule, komisjonile, komisjoni asepresidendile ning liidu välisasjade ja julgeolekupoliitika kõrgele esindajale, liikmesriikidele, Burkina Faso ametivõimudele, Aafrika Liidule ja ÜRO-le.

